Nomoj de Birmo/Mjanmao

eta|dekstra|400px|
eta|dekstra|200px|
Pri la nomo de **Birmo** en diversaj lingvoj regas iom da konfuzo kaj diverseco. Tiu konfuzo baziĝas sur variaj nomoj jam en la birma lingvo mem, kaj sur ŝanĝo de la nomo en la angla lingvo iniciatita de la birma militista reĝimo en 1989.

## Nomoj en la birma lingvo 
En la birma lingvo, la lando Birmo estas konata aŭ kiel *Mjanma* aŭ kiel *Bama*. *Mjanma* estas la skriba kaj literatura nomo de la lando, dum *Bama* estas la parola kaj konversacia nomo. La birma lingvo, same kiel la Java lingvo kaj aliaj lingvoj de sudorienta Azio, havas diversajn nivelojn kun akraj diferencoj inter literatura kaj konversacia lingvaĵoj.

La konversacia nomo *Bama* laŭdire originas el la nomo *Mjanma* per mallongigo de la unua silabo (perdo de naza "an", redukto al ne-naza "a", kaj perdo de la glitsono "j"), kaj poste per transformiĝo de "m" al "b". Tia sonŝanĝo de "m" al "b" estas ofta en konversacia birma lingvaĵo, kaj aperas en multaj aliaj vortoj. Kvankam *Bama* eble estas posta transformiĝo de la nomo *Mjanma*, ambaŭ nomoj estas uzataj unu apud la alia jam dum jarcentoj.

La nomo de la lando aperis unuafoje en Mon-popola epigrafo datiĝanta de 1102, en kiu la nomo estis literumita *Mirma*. La unua registro de la nomo en Birmlingva epigrafo datiĝas de 1190, kaj en tiu epigrafo la nomo estis literumita *Mranma*. Hodiaŭ en la birma lingvo la nomo ankoraŭ estas literumata *Mranma*, sed intertempe en plej multaj dialektoj de la birma lingvo la "r"-sono malaperis. Ĝin anstataŭis la glitsono "j". Tial, kvankam la nomo estas skribata *Mranma*, ĝi vere elparoliĝas *Mjanma*. En la Ĉina la nomo aperis la unuan fojon en 1273, kaj estis registrita kiel "緬" (elparolata *Miǎn* en mandarena ĉina). Tiun nomon hodiaŭ ankoraŭ uzas la han-ĉinoj kaj aliaj orient-azianoj, kiel ekzemple la vjetnamoj.

La etimologio de *Mranma* restas malklara. Ofte rekontata klarigo, kiu havas oficialan subtenon en Birmo, estas, ke la nomo devenas de la Sanskrita *Brahma*, la nomo de la veda kreado-dio Bramao. Tiun interpreton de la nomo disvastigis al Hindujo kelkaj Budhistaj monaĥoj el Cejlono. Tial historie Birmo estis en Hindujo nomata *Brahma-deŝ* ("Brama-lando"). Tiu nomomaniero tamen jam eluziĝis.

En la jardekoj antaŭ la sendependiĝo, partioj favorantaj sendependiĝon serĉis nomon por la naskiĝonta lando, kiu estis entenonta ne nur birme parolantajn homojn, sed ankaŭ plurajn naciajn malplimultojn. En la 1920-aj jaroj iuj favoris la nomon *Mjanma*, kiu estis nomo uzata por la malnova birma reĝlando detruita de la britoj en la 19-a jarcento. En la 1930-aj jaroj la maldekstremaj sendependecopartioj favoris la nomon *Bama*, ĉar laŭ ili tiu nomo pli bone ol *Mjanma* inkluzivas la malplimultojn. Efektive estis nomata *Bama* la birma marioneta reĝimo enpostenigita de la Japana okupacia armeo en la Dua Mondmilito. Sed tamen, je la sendependiĝo en 1948 oni elektis la nomon *Mjanma* por la nova lando. Tiu nomo estas la oficiala nomo de Birmo en la birma lingvo la tutan tempon ekde 1948, dum la nomo *Bama* estas uzata de la birma popolo en ĉiutaga parolado.

Malgraŭ la polemikado en la jaroj antaŭ la sendependiĝo, restas fakto, ke historie (antaŭ la 20-a jarcento) ambaŭ nomoj, *Bama* kaj *Mjanma*, referencis nur al regnoj establitaj de Birme parolantaj popoloj en la rivervalo Iravadio. Neniu el tiuj du nomoj iam inkluzivis la nunajn malplimultojn de Birmo. Historie ne ekzistis nomo por la tuta nuna lando Birmo, kiu parte estas kreaĵo de la britaj koloniaj aŭtoritatoj, kiuj aneksis al sia kolonio kelkajn periferiajn teritoriojn (loĝatajn de popoloj ne-birme parolantaj). Tiuj teritorioj neniam apartenis al la malnova birma reĝlando.

## Nomoj en la esperanta lingvo
En Esperanto oni ordinare uzas la jam establitan (kaj de la Akademio oficialigitan kaj rekomendatan) nomon "Birmo". Por la angla lingvo la registaro aparte enkondukis la formon *Myanmar* kun aldona "r", ŝajne por konservi la sonon por tiuj, kiuj parolas angle laŭ brita maniero (la "r" tiam ne sonas). 

Konsekvence en Esperanto, ŝajnas pli logika rekomendi kiel oficiala *junta* nomo la formon ***Mjanmao***, kiu estas pli vaste uzita ol "Mjanmo" aŭ "Mjanmaro".

## Nomoj en la angla lingvo 
En la angla la nomo oficiale elektita por la lando je la sendependiĝo, estis *Burma*. Per tiu nomo la Britoj nomis sian kolonion jam antaŭ 1948. Tiu nomo plej verŝajne venas el la portugala, kaj estis alprenita de la britoj en la 18-a jarcento. La portugala nomo mem venis de la hinda nomo *Barma*, kiun en la 16-a aŭ 17-a jarcento la portugaloj pruntis el iu el la hindaj lingvoj. Tiu hinda nomo *Barma* eble devenas de la parol-birma nomo *Bama*, sed eventuale ĝi devenas de la hinda nomo *Brahma-deŝ*. Nun ne eblas pri tio certiĝi.

En 1989 la militista reĝimo de Birmo fondis komisionon, kiu ricevis la taskon revizii la birmajn loknomojn en la angla lingvo. La celo de la komisiono estis korekti la literumadon de birmaj loknomoj en la angla, forigante literumojn elektitajn de britaj koloniaj aŭtoritatoj en la 19-a jarcento, adoptante anstataŭe literumojn pli proksimajn al la efektiva birma elparolo (komparu kun tio, kio okazis en Barato pri *Calcutta/Kolkata*). Tiel ekzemple la nomo de la tiama ĉefurbo "Rangoon"  estis ŝanĝita al *Yangon* por redoni la fakton, ke la "r"-sono antaŭ longe estis forlasita en la birma lingvo, kiu anstataŭigis ĝin per la glitsono "j".

Kiam ĝi alvenis al la landnomo, la komisiono decidis anstataŭigi la anglan nomon *Burma* per *Myanmar*. Por tio estis tri kialoj. Unue *Mjanma* estas la oficiala nomo de la lando en la birma lingvo, kaj la komisiono celis konformigi la anglajn loknomojn kun birmaj loknomoj kaj birma elparolo. Due la militistoj pensis, ke la nomo *Mjanma* pli bone ol la nomo *Bama* inkluzivas la malplimultojn, kaj ili volis, ke la anglaj nomoj respegulu tion. Fine la la militistoj delonge estis suspektemaj pri la konversacia birma lingvo, kiun ili perceptis kiel ribeleman. La reĝimo subtenas la literaturan lingvon, kaj tial ili volis seniĝi je la angla nomo *Burma*, kiu spegulas la ĉiutagan birman nomon *Bama*.

La fina "r" de la Angla *Myanmar* mankas en la birma nomo *Mjanma* (simile kiel la meza "r" de *Burma* mankas en la norma birma nomo *Bama*). La komisiono aldonis la finan "r"-on por reprezenti la malaltan tonon de la birma lingvo. Tiu tono estas uzata en la vorto *Mjanma*. Fina "a" kun malalta tono fariĝas longa. La komisiono estis influita de la brita RP-elparolo (*Received Pronunciation*, *Aprobita Elparolo*) kaj de aliaj ne-r-emaj anglaj dialektoj. Ankaŭ en tiaj formoj de la angla "ar" (sen posta vokalo) estas elparolata kiel longa "a". Sed en tiaj variantoj de la angla, en kiuj fina "r" ja estas elparolata, kiel ekzemple la norma usona angla, la aldono de tiu fina "r" rezultigas elparolon tre diferencan disde la birma elparolo.

En la birma lingvo oni polemikis pri la nomo de la lando ekde la 1930-aj jaroj, sed la decio de la militista reĝimo en 1989 portis tiun polemikadon en la anglan lingvon, kaj de tie ankaŭ en aliajn lingvojn, el kiuj kelkaj transprenis la novan anglan nomon *Myanmar*. Kvankam la militista reĝimo opinias, ke *Mjanma* estas pli inkluziva je malplimultoj ol *Bama*, tio ne estas prava, kiel estas montrate ĉi-antaŭe, ĉar *Mjanma* nur estas pli literaturlingva versio de *Bama*. Opoziciaj partioj kaj homrajtaj grupoj argumentas, ke la nova angla nomo *Myanmar* malrespektas la malplimultojn de Birmo, kio estas la malo de inkluzivemo. La malplimultoj, el kiuj multaj ne parolas birme, tra la jaroj alkutimiĝis al la angla nomo *Burma*, kaj ili rigardas la novan nomon *Myanmar* kiel pure birmlingvan nomon, kiu respegulas la politikon de superregado de la etne birmana plimulto super la malplimultoj.

La kritikantoj emfazas ankaŭ la fakton, ke la militista reĝimo, kiu ne estas demokratie elektita, havas nenian leĝan rajton ŝanĝi la nomon de la lando. Oni tamen memoru, ke la militista reĝimo ne ŝanĝis la oficialan nomon en la birma lingvo, sed nur aliigis la nomon de la lando en la angla. Aung San Suu Kyi, gvidantino de la opozicio, kontraŭas la novan nomon *Myanmar*, montrante al la hipokrita pravigo pri inkluziveco, kiun prezentis la militista reĝimo. Opoziciaj partioj, kvankam ili kontraŭas la anglan nomon *Myanmar*, tamen ne havas ion kontraŭ la oficiala birmlingva nomo *Mjanma*. Neniu opozicia partio proponas ekuzon de la konversacia nomo *Bama* kiel oficiala nomo de la lando.

Fine multaj kritikantoj enfokusigas la mankon de scienca ĝusteco de la reformo. Nur kvar lingvistoj estis anoj de la komisiono de 1989, dum la plimulto de la komisionanoj estis militistaj funkciuloj kaj oficistoj sen apartaj scioj pri lingvoscienco. La nove adoptitaj nomoj ofte malhavas seriozan sciencan bazon, kaj iuj estas sufiĉe bizaraj. La fina "r" de la nomo *Myanmar* estas unu ekzemplo de la strangaĵoj alprenitaj de la komisiono. Tial la laboro de la komisiono ne povas esti komparata kun la serioza scienca laboro de tiu grupo de sciencistoj, kiu kreis la Pinjinan skribon en la Popola Respubliko Ĉinio. En multaj okazoj la novaj nomoj alprenitaj de la komisiono ne helpas eksterlandanojn elparoli birmajn loknomojn pli proksime al la efektiva birma elparolo, kaj ili nur alportas komplikaĵojn per kreado de nova aro de nomoj apud la malnovaj formoj.

Kategorio:Birmo
Kategorio:Landnomoj